
Innledning


Introduksjon og casebeskrivelser

Denne boken er et resultat av mine ca. 20 års direkte arbeid med barn og elever i utfordrende kontekster, forskning som jeg har deltatt i parallelt, og de erfaringer som er gjort i møtepunktene med et stort antall barn og elever i alderen 4 til 18 år. Helt sentralt i dette arbeidet har også samspillet med dyktige kollegaer vært, og særlig når team og ansatte i barnehage og skolekonteksten har klart å oppnå en felles retning i arbeidet. Samspillet med kollegaer og den kapasiteten (kompetanse, motivasjon og verdi/holdninger) de innehar på dette temaet individuelt, i team og organisasjon, er avgjørende for at hver pedagog kan utgjøre sin beste utgave i dette komplekse arbeidet.

Møtepunktene med barn og elever har hatt en spesiell kombinasjon av å være lærerike, interessante, spennende, givende og samtidig frustrerende, stressende og energitappende. Gjennom samtaler med andre pedagoger (jf. forskningsprosjektet Barn i utfordringer (Fandrem & Fuglestad, 2013), doktorgradsarbeid i Respekt-prosjektet (Roland, 2012) og CIESL-prosjektet om klasseledelse (Sølvik & Ertesvåg, 2020) er mine egne opplevelser at dette arbeidet ofte er forbundet med opplevelse av uforutsigbarhet, motstand mot å ta beskjeder og gjennomføre oppgaver og opplevelsen av mangel på kontroll. Som vi skal se seinere i kapittelet om stress, er mangel på kontroll en stressvariabel som kan utløse ulike grader av psykologisk spenning og negativ emosjonell aktivering i pedagogrollen. Samtidig kan dette arbeidet også gi stor grad av mening, mestring og gode opplevelser,

Disse møtepunktene har også avdekket at barn og elever som viser utfordrende atferd, ofte befinner seg i negative kontekster (sammenhenger) som for eksempel kan utløse frustrasjoner, stress, grader av tristhet og ulike former for angst. En viktig innfallsvinkel i dette arbeidet er å forstå og endre ulike kontekster slik at slike negative opplevelser og følelser blir mest mulig redusert og forebygget. Eksempler på kontekster som kan skape negative opplevelser og følelser, er vansker i jevnaldersosialisering (f.eks. utestengingsprosesser), utfordringer når det gjelder hjemmeforhold, stressopplevelser i barnehage og skole, barnehager og skoler som har utfordringer med å skape trygge læringsmiljø, traumatiske opplevelser som for eksempel vold og overgrep, osv.

Jeg har videre veiledet i en rekke utfordrende saker og lært mye i møtepunktene med ansatte i barnehager og skoler som står i krevende situasjoner hver dag. Gjennom veiledning kommer en tett på sakene og kan ta mange ulike perspektiver i betraktning. Barn og elever som er i utfordrende kontekster i barnehage og skole, strever ofte med både livsmestring, læringsprosesser og det sosiale samspillet de er en del av. De jevnaldrende kan også oppleve disse møtepunktene som vanskelige og kan i perioder kan bli utsatt for opplevelser som er kjennetegnet av eksempelvis frustrasjon, sinne og konflikter. Et annet perspektiv som alltid kommer fram i veiledning, er foreldreperspektivet. Det handler om hvordan barnehager og skoler kan få til et konstruktivt samarbeid hvor vurderinger av barnets og elevens beste er i sentrum. Ofte kommer veiledning og tiltak for seint inn i disse sakene, og gjerne når de pedagogiske teamene etter hvert sliter med energi og mestringstro, og når mange negative opplevelser allerede har skjedd. Tremblay (2010) har et nøkkelpunkt i sin metaanalyse som omhandler utfordrende atferd:


Treatments of DB (disruptive behavior) problems usually target pre-adolescents or adolescents after much damage has been done to the individual and his environment.



Han konkluderer med at tiltak og forebygging vanligvis kommer for seint inn i slike saker, og videre at effekten av tiltakene er mer krevende å få til når vi tenker høyere alder. Temaet tidlig innsats er en grunnlagsforståelse på fagfeltet, og tiltakene må være sterke nok til å svare opp problematikken i de ulike sakene. Som vi skal se seinere i boken, vil også tiltak i tidlig alder ha en mer positiv gjennomgripende virkning som vil forebygge en eskalering av negative handlinger og opplevelser.

Jeg har i tiden fra 2000 og fram til 2024 deltatt i utviklingen og gjennomføringen av en rekke forsknings- og utviklingsprosjekter på dette temaet i barnehage og skole (se oversikt i vedlegg 1). I disse prosjektene har det vært arbeidet med forskning, innovasjonsprosesser, praksiserfaringer og veiledning i en god forening. Med bakgrunn i forskningen, prosjekter og erfaring vil innholdet i boken dreie seg om følgende tema:


	forståelse og oversikt over temaet barn/elever i utfordrende kontekster


	stressforståelse og mestring individuelt, i team og organisasjon


	tidlig innsats, inkludering og veiledning


	utvikling av et solid autoritativt organisasjonsklima i barnehage og skole


	utvikling av sosial emosjonell læring


	relasjonskvalitet og intervensjonen «banking time»


	hvordan bokens tema kan implementeres individuelt, i team og kollektivt i organisasjonen


	en systemteoretisk oppsummering




Disse temaene utgjør selvsagt ikke noen uttømmende liste over viktige fagområder som kan relateres til barn og elever i utfordrende kontekster. Men de er alle forskningsbasert og kan gi viktige innspill både til forståelsen og utviklingen av tiltakene som utledes på bakgrunn av denne. Videre er dette tema jeg selv har opplevd som sentrale og virkningsfulle både i egenopplevd praksis og gjennom den teoretiske tilnærmingen. Tiltak i slike saker bør ha både kortsiktige og langsiktige mål. Situasjoner som oppstår, krever handling her og nå, ofte med kortsiktige mål. Forebygging har ofte et mer langsiktig mål som kanskje har en mindre grad av intensitet. Selv om forskningsbaserte tiltak kan forbedre og forebygge ulike typer vansker, kan det likevel oppstå utfordringer på lengre sikt i de ulike sakene som må håndteres. I slike tilfeller kan noe av forståelsen handle om å håndtere at utfordringer kan ha relativt lang varighet, selv om pedagogen(e) og organisasjonene har høy kvalitet i håndteringen. Når det gjelder den individuelle pedagogen som arbeider i slike saker, er det avgjørende å være en del av et team som har høy felles kapasitet, som gir stor grad av relasjonell støtte og som har en felles mestringstro. Disse ovennevnte temaene har liten verdi om de ikke blir lært av de ansatte og omsatt i praksis (jf. Durlak, 2015). Da kommer implementeringsteorien (omsetting fra teori til praksis) inn i bildet: hvordan barnehager og skoler sikrer at det bygges kapasitet (kompetanse, motivasjon og verdier) (Flaspohler et al., 2008), både individuelt i team og organisasjon. Dette utgjør et eget tema i et av kapitlene (jf. kap. 7).

I bokens ulike kapitler vil temaene illustreres av sitat og casebeskrivelser som er hentet fra de ovennevnte forskningsprosjektene og min avhandling i utdanningsvitenskap.

I arbeidet med ca. 200 barn og elever som befant seg i svært krevende kontekster, har jeg mange erfaringer og opplevelser som jeg aldri vil glemme, og som fortsatt preger mitt arbeid i dag. Kontekstene har utgjort ulike kombinasjoner av for eksempel negativt oppvekstmiljø, risikofylte jevnalderrelasjoner, fagmiljø i barnehager og skoler som ikke har fanget problematikken tidlig nok, utilstrekkelige ressurser, vansker med inkludering og ulike former for diagnoser (som barnet og eleven selvsagt ikke kan noe for).

Det har vært mange krevende situasjoner å stå i, men også utallige positive, preget av mestring og humørfylte opplevelser.

Følgende selvopplevde situasjon viser alt dette på en gang:


Jeg var deltaker på en kanotur med en gruppe ungdomsskoleelever, hvor alle har sine utfordringer. Utfordringene i denne gruppen var knyttet til utagering, sinne og frustrasjoner. Det var på denne turen en ansatt og en elev i hver kano, og målet var å lære samarbeid, sosial kompetanse og skape «banking time» (se kap. 6). I tillegg handlet det om å erfare positive opplevelser med friluftsliv. Blant reglene på slike turer er én av dem sterkt understreket fordi dette ofte blir en utfordring undervegs: Det skal ikke byttes mellom kanoene, alle skal sitte i samme kano hele dagen. I forkant var alle enige om at dette var i orden. Jeg padlet med en kraftig gutt i 15–16-års-alderen som jeg ikke kjente noe særlig fra før. Han virket negativ og relativt frustrert i utgangspunktet. Selv om jeg har padlet kano i 30–40 år, mente han at jeg padlet på en «feil» måte, og at jeg ikke tok nok i i takene. Etter 3–4 timer med mye negative kommentarer, men også noen fine samtaler, skulle vi ha en pause på en holme, ca. 1/2 times padletur fra bilene. Der skulle vi grille og gjennomføre teamaktiviteter. I disse aktivitetene, som gikk fint, fikk jeg flere positive interaksjoner med eleven. Når hele gruppen skulle dra fra holmen ca. kl. 14, kommer likevel eleven i min kano med følgende beskjed til meg: «Nå vil jeg ikke padle mer med deg, jeg har avtalt med en annen elev.» Dermed utfordrer han de reglene som alle har vært med å bestemme før turen. Jeg får ingen betenkningstid, men må svare opp på sekundet. Dermed sier jeg følgende: «Du husker de reglene som alle var enige i før start, de skal vi følge hele turen, så det blir tilbaketur med meg i vår kano. Det har jo gått veldig fint.» Eleven responderer med frustrasjon: «Da, lærer, blir jeg på denne holmen.» Etter å ha tenkt i noen sekunder sier jeg: «Da får vi to vente her til du vil bli med det siste stykket tilbake til bilen.» (Jeg lurte da på hvor lenge det kom til å bli …).

De andre padlet tilbake litt over klokken to, mens eleven og jeg ble sittende på hver vår stein, på holmen. Situasjonen kan beskrives som en relativt dårlig stemning. Eleven så en annen veg og svarte ikke på noen tilnærminger til løsninger fra meg. Krevende situasjon. Og det varte lenge, for ca. kl. 19 snur eleven seg til meg og sier noe som jeg aldri kommer til å glemme: «OK lærer, nå forstår eg at du meine alvor – så nå kan me dra hjem.» Dermed drar vi tilbake til bilen og kjører hjemover til bostedet (som jeg hadde kontaktet) seint på kvelden. På hjemturen kommer eleven i stadig bedre humør, og vi har plutselig en god samtale om et fotballag i England. Når jeg setter av eleven ved boligen hans, snur han seg til meg med et godt smil og sier: «Me har jo hatt ein ganske fine dag i dag, lærer.» (Utrolig, tenkte jeg …)



Denne eleven arbeidet jeg med også på seinere aktiviteter, og det var ingen vansker med grenser og overholdelse av disse. Og episoden på holmen kommer vi begge til å huske lenge. Etter hvert opplevde jeg å bygge en relasjon til eleven, og han fikk tillit til mine forventninger. Den opplevde situasjonen var krevende, men også preget av gode opplevelser og læring for begge parter. Du kommer opp i alle disse temaene samtidig i dette arbeidet: Hvordan håndterer man en krevende situasjon der og da, hvordan skaper man gode opplevelser som utgangspunkt for læring? Etter krevende og stressfylte opplevelser er det ekstra viktig med kvalitet i interaksjoner med eleven, med ønske om «reparere» det som har vært vanskelig. Og ikke minst er det viktig å bearbeide situasjoner og opplevelser med et intenst negativt innhold, som en form for «mental fordøyelse».

I dette arbeidet vil det aktiveres følelser, og de er ofte intense for både barn/elever som utøver negative handlinger, og pedagoger som skal mestre disse situasjonene. Som vi ser i kapittelet om sosial emosjonell læring (se kap. 4) bør temaet følelser inngå i veiledning for begge parter. Som pedagog må en håndtere krevende følelser som oppstår både i barnet/eleven og pedagogen selv. Dette setter krav til pedagogens egen selvregulering. Et annet perspektiv på dette er at barn og elever også må få opplæring i temaet følelser og gradvis øve på selvregulering. Følelser og håndteringen av disse er ofte et underkommunisert tema når en skal arbeide i krevende saker over tid.

En lærer beskriver hvordan det oppleves med utfordrende atferd i en klassesetting (Fra CIESL-prosjektet 2014–2018, Roland 2019):


Det kan være en elev som ikke responderer sånn man skal ifølge mine tanker. Kanskje jeg ikke klarer å holde styr på den eleven sånn at han forstyrrer klassen mer enn jeg hadde tenkt var nødvendig. Da blir jeg usikker på hva jeg skal gjøre. Så det handler om den usikkerheten om at jeg vet ikke helt hvordan jeg skal takle dette. Og det vet elevene godt at jeg ikke vet, sannsynligvis. Og da er spillet i gang. Hva gjør jeg da? Det er det som er utfordringen i denne situasjonen.



Kommentar: Dette sitatet viser kompleksiteten i utfordringen når det hele foregår i en gruppekontekst. Det samme bildet, det å håndtere utfordrende atferd i en gruppekontekst, vil kunne oppstå også i en barnehagesetting. Pedagogen(e) må forholde seg til både barnet/eleven som har vansker i situasjonen, og resten av gruppen samtidig. Her er det en viktig forskjell om pedagogen er alene i situasjonen, eller om det er andre kollegaer å spille på. I barnehager vil det normalt være flere å spille på i samme rommet, mens det i skolen ofte er pedagoger som skal håndtere det alene. I skolen er det likevel en positiv utvikling med å trekke flere inn i klassene som har annen utdanningsbakgrunn enn lærere, for eksempel barnevernspedagoger og miljøterapeuter. En risiko her er å ansette assistenter uten spesiell utdanning til å håndtere komplekse atferdssituasjoner (Nordahl et al., 2018). Når det oppstår usikkerhet, som denne pedagogen beskriver, vil det normalt aktivere stress og en opplevelse av mangel på kontroll (Roland, 2019). Slike opplevelser kan også utfordre mestringstroen til den enkelte eller i teamet, noe vi vet påvirker opplevelsen av stress (se kap. 2). Det vil også aktivere et behov for forskningsbasert kunnskap om temaet utfordrende atferd, både på individ- og kontekstnivå. Smarte ledere sørger for at ansatte jevnt over bygger en slik kunnskap, da det ut fra statistikk er sannsynlig at pedagoger treffer på slik problematikk i praksisutøvelsen (Ogden, 2022). I tillegg til individet i en klassekontekst vil også andre kontekster virke inn, som for eksempel hjemmeforhold, kvalitet i daglig praksis i barnehage og skole, grad av mestring, vennenettverk, osv. En kartlegging må fange de ulike kontekstene som virker inn, og ha en systemteoretisk tilnærming til problematikken (jf. Bronfenbrenner, 2005; Senge, 1990).

Et annet sitat fra en lærer fra ungdomsskolen illustrerer opplevelsen av de uforutsigbare situasjoner som oppstår (Fra CIESL-prosjektet 2014–2018):


Og du kan ha veldig mange gode hensikter, og så faller det liksom i grus fordi plutselig er situasjonen helt annerledes. Og da å ha en del kort i ermet å spille på, det er jo å bruke intuisjon, det må du gjøre.



Kommentar: Her beskriver pedagogen hvordan krevende situasjoner kan oppstå plutselig, og kan ta andre retninger enn det som var intensjonen for undervisningen. Da må pedagogen ha ulike «kort å spille på» (jf. verktøy) som må være tilgjengelige der og da. Hvordan håndterer en krevende situasjoner slik at undervisningen kommer på riktig spor igjen? Intuisjonen som pedagogen beskriver her, må være forankret i teoretiske perspektiver og forskning. Dette er et godt eksempel på en situasjon som må håndteres her og nå, samtidig som en også skal lede en klasse. Noe annet som vi vil diskutere seinere, er hvordan forebygging ofte har et lengre perspektiv, med mindre intensitet. Pedagoger må selvsagt både ha verktøy til de intense situasjonene og en strategi for den mer langsiktige forebyggende prosessen.

Slike tema kan også oppleves i barnehagekonteksten. Her er et eksempel fra prosjektet Barn i utfordringer (Fandrem & Fuglestad, 2013):


Ei jente som går i barnehagen, kommer opp i mange konflikter med både jevnaldrende og personalet. Hun har store vansker med å ta krav og forventninger, og utagerer ofte i slike situasjoner. Videre opplever de ansatte et mønster av motstand mot å ta beskjeder og innordne seg i de daglige gjøremålene. De beskriver også et negativt språk og at hun stadig kommer med negative kommentarer. De andre barna blir også påvirket av disse daglige utageringene, noe som påvirker den normale dynamikken i gruppen.



Kommentar: Her ser vi eksempler på intense og hyppige negative situasjoner som personalet må håndtere både på kort og lang sikt. Dette er krevende situasjoner å håndtere, samtidig som tidlig innsats-prinsippet viser at det kanskje i denne aldersgruppen gir best resultater om tiltakene er solide. Saken ser også ut til å handle om frustrasjoner og håndteringen av disse. I dette tilfellet ble veiledning gitt til de ansatte som var involvert, noe som ble beskrevet som viktig. De involverte i personalet satt også i gang foreldresamarbeid og koplet på PPT, helsesykepleier og annet støttesystem. Veiledningen gav personalet en faglig trygg retning, og handlet mye om relasjonskvalitet, «banking time» (se kap. 6) og kvalitet i utøvelse av forventninger og krav (jf. autoritativ rolle, se kap. 5).

